Дзяржаўная ўстанова адукацыі

“Сярэдняя школа № 5 г. Вілейкі”

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

“ДАСЛЕДЧАЯ ДЗЕЙНАСЦЬ ВУЧНЯЎ 5-7 КЛАСАЎ НА ЎРОКАХ БЕЛАРУСКАЙ МОВЫ ЯК СРОДАК РАЗВІЦЦЯ

ДАСЛЕДЧАЙ КАМПЕТЭНЦЫІ”

 Макарчук Вольга Уладзіміраўна,

 настаўнік беларускай мовы і

 літаратуры

 +375292695694;

 olga.mackar4uck@yandex.by

**1. Інфармацыйны блок**

* 1. **Назва тэмы вопыту**

Даследчая дзейнасць вучняў 5-7 класаў на ўроках беларускай мовы як сродак развіцця даследчай кампетэнцыі.

* 1. **Актуальнасць вопыту**

У наш імклівы час кожны адукаваны чалавек павінен умець знаходзіць неабходную інфармацыю і выкарыстоўваць яе для рашэння разнастайных задач. Я лічу, што задача навучання школьнікаў – гэта не толькі перадача ведаў, але і ператварэнне іх у сродак творчага асэнсавання свету. Адным з метадаў пазнання з’яўляецца даследаванне, а даследчыя ўменні ўваходзяць у лік ключавых кампетэнцый, якія асабліва актуальныя ў сітуацыі выбару, дынамікі змен, шматлікіх праблем і поглядаў [6, с. 4]. Даследчая кампетэнцыя разглядаецца як важнейшая здольнасць чалавека да самастойнага пазнання, да вырашэння праблем, да аптымальнага выбару стратэгій паводзін і дзейнасці.У даследчым тыпе навучання вучань ставіцца ў сітуацыю, калі ён сам авалодвае паняццямі і спосабамі дзейнасці.

* 1. **Мэта вопыту**

Арганізацыя даследчай дзейнасці на ўроках беларускай мовы ў вучняў 5-7 класаў з мэтай развіцця даследчай кампетэнцыі.

* 1. **Задачы вопыту**
1. Абгрунтаваць ролю даследчай дзейнасці як сродку развіцця даследчай кампетэнцыі.
2. Вызначыць аптымальныя метады і прыёмы, якія спрыяюць фарміраванню даследчай кампетэнцыі.
3. Паказаць эфектыўнасць урока беларускай мовы праз арганізацыю даследчай дзейнасці.
	1. **Працягласць работы над вопытам**

Даследчай дзейнасцю я пачала займацца з дзевяцікласнікамі ў 2008 годзе. Але практыка паказала, што вучням складана за адзін год апрацаваць вялікі аб’ём матэрыялу і аформіць работу, таму вырашыла паспрабаваць выкарыстоўваць даследчыя метады і прыёмы на ўроках мовы, пачынаючы з 5 класа.

Праца над абагульненнем вопыту ахоплівае перыяд з 2014/2015 навучальнага года да сённяшняга часу. Для сябе я акрэсліла асноўныя этапы работы:

1. Арганізацыйны этап. Падбор і вывучэнне літаратуры. Вывучэнне перспектыўнага педагагічнага вопыту. Дыягностыка метадаў і этапаў па абранай праблеме.
2. Практычны этап. Распрацоўка ўрокаў з выкарыстаннем даследчага падыходу на аснове дыягностыкі ўзроўню вучэбна-пазнавальнай дзейнасці і даследчых уменняў і навыкаў школьнікаў. Павышэнне кваліфікацыі, удзел у пасяджэннях, метадычных аб’яднаннях.
3. Укараненне вопыту. Арганізацыя навучальнага працэсу з элементамі даследавання. Аналіз і карэкцыя развіцця даследчых уменняў і здольнасцей вучняў.

**2. Апісанне тэхналогіі вопыту**

**2.1.** **Вядучая ідэя вопыту**

У сваёй педагагічнай дзейнасці я імкнуся ствараць на ўроках умовы для праяўлення і задавальнення пазнавальных і камунікатыўных патрэб вучняў. Менавіта гэтыя патрэбы з’яўляюцца штуршком для ўзнікнення матываў дзейнасці. Таму я павінна арыентавацца на патрэбы вучняў, выкліканыя запатрабаваннямі часу. У наш час дастаткова востра адчуваецца патрэба сучаснага грамадства ў выпускніках школы, накіраваных на самаразвіццё і самарэалізацыю, якія ўмеюць аперыраваць атрыманымі ведамі, якія валодаюць развітымі пазнавальнымі запатрабаваннямі, уменнем арыентавацца ў сучасным інфармацыйным асяроддзі, прадуктыўна [працаваць](http://urok.shkola.of.by/pracavace-na-testami-dalej.html), эфектыўна супрацоўнічаць, адэкватна ацэньваць сябе і свае дасягненні, а таксама выпускніках, гатовых да самастойнага жыццёвага выбару [1, с. 105]. Таму, на мой погляд, важна фарміраваць ключавыя кампетэнцыі навучэнцаў, абапіраючыся на тэхналогію даследчай дзейнасці.

Практыка паказвае, што выкарыстанне элементаў праблемных, пошукавых, даследчых, эўрыстычных метадаў робіць працэс навучання больш прадуктыўным. Развіццё даследчых уменняў і навыкаў школьнікаў дапамагае дасягнуць пэўных мэт: падняць цікавасць вучняў да вучобы, матываваць іх на дасягненне больш высокіх вынікаў.

**2.2. Апісанне сутнасці вопыту**

Даследчая дзейнасць у навучанні не з'яўляецца новай педагагічнай з'явай. У Расіі, напрыклад, ідэя выкарыстання даследчага падыходу была ўпершыню вылучана ў другой палове ХVIII стагоддзя, аднак больш за 100 гадоў спатрэбілася, каб яна стала запатрабаванай педагагічнай супольнасцю.

Праблему даследчай дзейнасці ў школе разглядалі Ануфрыеў А. Ф., Біруля І. М., Кузняцоў І. М., Куражкоўскі Ю. М., Леантовіч А.В., Шумакова Н.Б., Вахцераў В. П. Адным з першых прыхільнікаў метаду даследавання як асновы навучання школьнікаў можна лічыць Я. А. Каменскага.

Галоўным у маёй педагагічнай дзейнасці з’яўляецца развіццё інтэлектуальнага патэнцыялу вучняў. А арганізацыя даследчай дзейнасці на ўроках беларускай мовы спрыяе дасягненню гэтай мэты. Даследчая дзейнасць арыентавана на набыццё новых ведаў праз развіццё пазнавальнай актыўнасці, мысліцельных здольнасцей і іх прымяненне. Такая дзейнасць дае прастор для творчай ініцыятывы вучняў і настаўніка, мае на ўвазе сяброўскае супрацоўніцтва, што спрыяе стварэнню станоўчай матывацыі дзіцяці да вучобы. “Я ведаю, для чаго мне патрэбна тое, што я пазнаю. Я ведаю, як мне здабыць гэтыя веды. Я ведаю, дзе і як гэтыя веды прымяніць”. Гэтыя словы, на мой погляд, могуць і павінны быць дэвізам для ўдзельнікаў даследчай дзейнасці. Вядома, што па сваёй прыродзе дзіця адрозніваецца дапытлівасцю, нястомна адкрывае свет з дапамогай дарослых [4, с. 49]. Галоўнае для настаўніка – не загубіць закладзеныя прыродай даследчыя задаткі. Нішто так не губіць пазнаваўчы інтарэс, як пасіўнае ўспрыманне вучэбнага матэрыялу без асабістай зацікаўленасці ў яго вывучэнні. Тым больш слабы вучань ніколі не запомніць той матэрыял, які ён не ўсвядоміў. На ўласным вопыце я пераканалася, што прасцейшыя метады даследавання не толькі даступныя ўсім вучням, але і важныя для развіцця асобы дзіцяці. На мой погляд, вучэбнае даследаванне ўносіць у працэс навучання беларускай мове наступнае: дапамагае ў фарміраванні самасвядомасці школьнікаў, спрыяе зацікаўленаму і адказнаму ўдзелу ў пазнаваўча-творчай працы на ўроку. Аналізуючы адказы вучняў, прыйшла да высновы, што асабліва прыцягвае іх усё тое, што яны знайшлі, убачылі, пачулі праз самастойную працу: у каментарыях да тэкстаў, паведамленнях, гутарках, праз індывідуальную дзейнасць.

Вучэбнае даследаванне здольна ажывіць атмасферу ўрокаў, уздзейнічаць на ўсе прыёмы навучання.

Каштоўнасць даследчай дзейнасці, на мой погляд, заключаецца ў тым, што ў ходзе даследавання вучні вучацца самастойна набываць веды, карыстаючыся спосабамі і метадамі пазнаваўчай і вучэбнай дзейнасці.

На сваіх ўроках я хачу бачыць зацікаўленых вучняў, у якіх ёсць жаданне вучыцца, а таму на сваіх ўроках імкнуся прымяняць і спалучаць разнастайныя прыёмы для актывізацыі даследчай дзейнасці.

Для сябе я вызначыла 3 этапы дзейнасці:

1. этап – падрыхтоўчы (5-7 класы) - дазваляе прывіць навык працы з навуковай і даведачнай літаратурай, выкарыстоўваць элементы “мікрадаследавання”;

2 этап – развіццёвы (8-9 класы) - прадугледжвае замацаванне папярэдняга даследчага вопыту і набыццё новых навыкаў;

3 этап – даследчы (10-11 класы) - дазваляе вучню больш актыўна праявіць свой навуковы пошук. Школьнік можа аформіць свае назіранні ў даследчую работу.

Хачу падзяліцца вопытам арганізацыі даследчай дзейнасці на ўроках беларускай мовы ў 5-7 класах (Дадатак 1).

Ужо на першым этапе я сутыкнулася з праблемай: як настроіць на паспяховую работу класны калектыў? Я разумела, што плённая праца будзе толькі ў тым асяроддзі, дзе ўсе адчуваюць утульнасць, дзе пануе атмасфера добразычлівасці. І я палічыла мэтазгодным выкарыстоўваць прыёмы, якія спрыяюць узнікненню ў вучняў станоўчых эмацыянальных адносін да пазнавальнай дзейнасці: “Памяняемся месцамі”, “Які я?”, “Камплімент”, “Алітэрацыя”, “Інтэрв’ю”.

Хочацца спыніцца на прыёме “Алітэрацыя”, бо дзецям вельмі прыемна чуць ад аднакласнікаў добрыя словы ў свой адрас. Сутнасць у тым, што кожнаму неабходна назваць свайго суседа і даць характарыстыку на першую літару яго імя. Напрыклад, Марыя – мілая, мудрая, Святлана – сціплая, сур’ёзная, Антон – абаяльны, адказны, Наталля – надзейная, настойлівая, Паліна – прыгожая, прывабная. Гэты прыём спрыяе адначасоваму ўключэнню ўсіх вучняў у сумесную дзейнасць і паказвае значымасць кожнага з іх.

Для стварэння эмацыянальнага настрою выкарыстоўваю прытчы, вершы беларускіх паэтаў (Дадатак 2). Заўсёды задаю вучням пытанні: “Як вы зразумелі сэнс прытчы?”, “Якая асноўная думка верша, выказвання?”. Вучні вучацца разважаць, ствараюць уласнае выказванне. А гэта першыя крокі для развіцця даследчай дзейнасці.

Кажуць, што вельмі запамінаецца пачатак і канец любой справы, таму шмат увагі надаю і заключнаму этапу ўрока. Стараюся заўсёды закончыць урок на пазітыве. Нават калі што-небудзь і не атрымалася, выказваю падзяку за працу, гавару вучням словы-кампліменты.

На мой погляд, важную ролю на ўроку выконвае і рэфлексія. Гэты метад прызначаны для абмеркавання выкананых заданняў, іх крытычнага аналізу. Падбіраю такія пытанні, якія патрабуюць самастойнага вырашэння (Дадатак 3).

Усе заданні на ўсіх этапах ўрока павінны дапамагаць кожнаму вучню праявіць сябе, паверыць у свае сілы, вучаць мысліць, прымаць рашэнні самастойна. Для сябе я вызначыла, што на такіх уроках у мяне няма адзнак, а толькі “добра”, “выдатна” і “малайчына”. А гэта спрыяе развіццю ў вучняў цікавасці да прадмета “Беларуская мова”, свядомых адносін да яго, жадання спасцігнуць таямніцы мовы. Так паступова ў школьнікаў з’яўляецца жаданне займацца даследчай дзейнасцю.

На ўроках з выкарыстаннем элементаў даследчай дзейнасці ў маіх вучняў ёсць магчымасць адчуць сябе першаадкрывальнікамі. А добры псіхалагічны настрой спрыяе ўдаламу засваенню вучэбнага матэрыялу. Даследчая дзейнасць актывізуе і стымулюе працэсы ўсвядомленага вучэння на ўроках беларускай мовы ва ўсіх вучняў, незалежна ад іх інтэлектуальнага ўзроўню.

Пры рабоце ў 5-7 класах імкнуся своечасова заўважыць намаганні вучняў, падтрымаць іх, забяспечыць ім умовы для далейшага руху наперад. Галоўны дэвіз маіх урокаў - “Не памыляецца той, хто не вучыцца!”. Для арганізацыі даследчай дзейнасці на ўроках беларускай мовы выкарыстоўваю разнастайныя прыёмы. Яны абавязкова звязаны з тэмай урока, іх мэта – стварыць эмацыянальны настрой на сумесную вучэбную работу. Эмацыянальная атмасфера, на мой погляд, становіцца той асновай, дзякуючы якой узнікае магчымасць перайсці да эфектыўнай дзейнасці на наступных этапах урока (Дадатак 4).

На этапе актуалізацыі раней набытых ведаў выкарыстоўваю наступныя прыёмы:

* Прыём “Эпіграф”

Прапаную вучням асэнсаваць тэкст, запісаны на дошцы, прыдумаць, якім чынам ён можа быць звязаны з новай, пакуль яшчэ невядомай, тэмай урока.

* Прыём “Ланцужок ведаў”

Гэты прыём выкарыстоўваю двума спосабамі.

І. Прапаную вучням па чарзе саставіць характарыстыку якой-небудзь моўнай з’явы, напрыклад, што я ведаю пра назоўнік.

ІІ. Сама пачынаю ланцужок, задаючы пытанне па пэўнай тэме. Вучань, які даў правільны адказ, сам задае пытанне наступнаму і г.д.

* Прыём “Лаві памылку”

Гэты прыём асабліва падабаецца дзецям. Я мэтанакіравана дапускаю памылкі ў выказваннях, сказах, тэкстах, а вучні выпраўляюць і аргументуюць свой адказ. Часта раблю “правакацыю”: даказваю, прыводжу няправільна правіла, тым самым пабуджаю вучняў разважаць.

* Прыём “Згодзен – не згодзен” або “Так – не”

Такая работа праводзіцца ў форме дыялогу: вучні звяртаюцца адзін да аднаго ці да настаўніка з тэзісамі, якія можна прыняць ці не прыняць.

* Прыём “Мэта і мэты”

Настаўнік, паведамляючы тэму і асноўню мэту ўрока, прапануе вучням сфармуляваць свае (важныя для іх асабіста) мэты вучэбнай дзейнасці. Такім чынам, вучні ўключаюцца ў працэс арганізацыі вчэбнай дзейнасці не як пасіўныя ўдзельнікі, а як актыўныя.

Лічу, што ў рэалізацыі даследчага падыходу да зместу і арганізацыі навучальнага працэсу пры вывучэнні беларускай мовы, значную ролю адыгрываюць нестандартныя заданні. Вось прыклады такіх заданняў:

* “Лішняе слова”

 Згрупуйце па сэнсавай або граматычнай прыкмеце словы:

А) матацыкл, аўтамабіль, трактар, параход;

Б) нажніцы, алоўкі, акуляры, чарніцы;

В) страх, страха, страшыць, страхоцце.

* Даследаванне слова на розных узроўнях: лексічным, фанетычным, марфемным, марфалагічным і сінтаксічным. Пяцікласнікі павінны даследаваць магчымыя значэнні “слоў” і іх асаблівасці ў сказе.

*Глокая куздра куднула куздраня (азначэнне, дзейнік, выказнік, дапаўненне); марфалагічны: прыметнік, назоўнік, дзеяслоў, назоўнік і г.д.*

Вельмі часта звяртаюся да метаду эмпатыі. Сутнасць яго азначае “ўжыванне” чалавека ў стан іншага чалавека. Вучань спрабуе “перасяліцца” ў вывучаемы аб’ект, зразумець яго знутры. Ужывацца ў сутнасць адукацыйных аб’ектаў дапамагае славеснае прадпісанне: уявіце, што сёння вы не вучні, а даследчыкі навуковай установы. Вам неабходна даследаваць …

Вельмі падабаецца маім вучням прыём “Калі б…”. Вучням прапаную пафантазіраваць, што магло быць, калі б, напрыклад, не было знакаў прыпынку ці калі б не было галосных гукаў. Выкананне падобных заданняў не толькі развівае ўяўленне вучняў, але і дазваляе ім лепш зразумець узаемасувязь паміж яго часткамі.

Часта на ўроках мовы праводжу мікрадаследаванне. Так, у 5 класе пры вывучэнні тэмы “Галосныя е, ё, ю, я” прапаную даследаваць аб’ект па плане: сфармуляваць мэту даследавання - паставіць узніклыя пытанні і праблемы – сфармуляваць версіі адказаў, гіпотэзы – даць рэфлексіўныя разважанні, усвядомленыя спосабы дзейнасці і вынікі – сфармуляваць вывады. Такая алгарытмізацыя не перашкаджае творчасці. Наадварот, выканаўшы паслядоўна ўсе пералічаныя крокі, амаль кожны вучань непазбежна атрымлівае свой уласны адукацыйны прадукт.

Добрыя навыкі даследавання набываюць мае вучні пры вывучэнні тэмы “Лексіка”, калі яны адшукваюць у творах мастацкай літаратуры сінонімы, антонімы, словы з пераносным значэннем і іншыя сродкі выразнасці. Пры абароне сваіх даследаванняў вучні авалодваюць навыкамі падагульняць матэрыял, рабіць высновы, адстойваць свае погляды, набываюць камунікатыўныя навыкі. А самае галоўнае, у іх ёсць магчымасць для самарэалізацыі сваіх творчых здольнасцей.

На ўроках мовы выкарыстоўваю апорны канспект, які дапамагае вучню лепш запомніць важныя тэарэтычныя веды, садзейнічае выпрацоўцы навыкаў і ўменняў правільна разважаць, самастойна, творча мысліць.

Я імкнуся ствараць на ўроку ўмовы для развіцця даследчай кампетэнцыі шляхам развіцця крытычнага мыслення. Так, пры тлумачэнні новага матэрыялу па тэме “Вытворная і невытворная аснова” вучні даследуюць словы і робяць вывад, чаму ў словах “лес”, “поле”,”школа” аснова невытворная, а ў словах “лясны”, “палявы”, “прышкольны” аснова вытворная.

Праблемная сітуацыя ўзнікае пры супярэчнасці паміж неабходнасцю выканаць заданне і немагчымасцю зрабіць гэта з дапамогай тых ведаў і ўменняў, якія ўжо маюцца. Усведамленне гэтай супярэчнасці вучнем выклікае ў яго неабходнасць у атрыманні новых ведаў аб прадмеце [4,с.51], такім чынам, ствараюцца ўмовы выхаду на тэму ўрока і прыняцце вучнямі мэт урока. Мэты паказваюць стратэгію і тактыку дасягнення вынікаў (Дадатак 5).

Даследчы эксперымент становіцца адным з прыёмаў пры вывучэнні тэмы “Словазлучэнне”: адзначыць сярод дадзеных спалучэнняў слоў словазлучэнні; пры вывучэнні тэмы “Аднародныя члены сказа”: расставіць знакі прыпынку, пабудаваць схему сказа і інш.; пры вывучэнні тэмы “Лічэбнік”: знайсці лічэбнікі ў прыказках, прыдумаць словы, каб у іх будове былі лічэбнікі; пры вывучэнні тэмы «Вытворныя і невытворныя прыназоўнікі”: скласці схему-алгарытм па адрозненні прыназоўніка ад самастойнай часціны мовы.

У 7 класе пры вывучэнні тэм “Дзеепрыметнікавы зварот” і “Дзеепрыслоўны зварот” прапаноўваю дзецям правесці мікрадаследаванне: выпісаць са слоўніка фразеалагізмы, якія па структуры нагадваюць дзеепрыметнікавыя і дзеепрыслоўныя звароты, і скласці сказы. Такое заданне, па-першае, замацоўвае веды пра дзеепрыметнік і дзеепрыслоўе; па-другое, яшчэ раз вучні пераконваюцца, чым адрозніваецца дзеепрыметнікавы ці дзеепрыслоўны зварот ад формы дзеяслова; па-трэцяе, узбагачаецца лексічны запас; па-чацвёртае, замацоўваецца правіла пастаноўкі знакаў прыпынку; па-пятае, вызначаецца сінтаксічная роля і самае важнае – дзеці вучацца самастойна здабываць інфармацыю, працаваць з даведачнай літаратурай. Больш матываваным вучням прапаноўваю папрацаваць з этымалагічным слоўнікам фразеалагізмаў.

Важна, на мой погляд, пры арганізацыі даследчай работы ажыццяўляць узаемасувязь у вывучэнні беларускай мовы і літаратуры. Гэтаму непасрэдна садзейнічае работа з тэкстам, у ходзе якой рашаюцца задачы, звязаныя з асноўнымі відамі моўнай дзейнасці, удасканальваюцца арфаграфічныя, пунктуацыйныя навыкі сямікласнікаў. Да кожнага тэксту прапаноўваюцца пытанні, складзеныя з улікам яго лінгвістычных, стылістычных і мастацкіх асаблівасцей. Атрымаўшы тэкст і заданні да яго, вучань вызначае яго тэму, ідэю, аналізуе структуру, лексіку, тыповыя сінтаксічныя канструкцыі, асаблівасці аўтарскай мовы і г.д.

Вялікую ролю ў аналізе тэкстаў вучням аказваюць структурна-лагічныя схемы, якія дазваляюць арганізаваць дзейнасць вучняў. Напрыклад, пры комплексным аналізе тэксту прапаноўваю наступныя заданні:

Прачытайце тэкст. Падбярыце загаловак. Вызначце стыль. Якія выяўленчыя сродкі мовы выкарыстаў аўтар? Укажыце па адным словазлучэнні з рознымі відамі падпарадкавальнай сувязі. Вызначце словы, у якіх літар больш, чым гукаў. Чым тлумачыцца гэта неадпаведнасць гукавога і літарнага складу слоў? Зрабіце марфемны разбор слоў, запішыце па два словы з такім жа складам марфем. Растлумачце правапіс слова. Выпішыце 3 сказы з аднароднымі членамі і растлумачце пастаноўку знакаў прыпынку ў іх. Складзіце схему падкрэсленага сказа.

Такое заданне спрыяе падрыхтоўцы вучняў 7 класа да напісання пераказу з дадатковым заданнем у 8 класе.

Нельга на ўроку абысціся без самастойнай работы, якая патрабуе высокага ўзроўню самасвядомасці, фарміруе ў вучняў устойлівы інтарэс, пры якім іх захапляе сам працэс атрымання новых ведаў, а самастойнае рашэнне нестандартных задач прыносіць задавальненне. Метад самастойнай работы дазваляе развіваць пазнавальныя здольнасці вучняў, умацоўвае і павышае інтарэс, развівае творчае мысленне. У залежнасці ад падрыхтаванасці вучняў я арганізоўваю самастойную работу з падручнікам, тэстамі, карткамі, слоўнікамі, выкарыстоўваю даведачную літаратуру. Пры арганізацыі самастойнай работы па новай тэме выкарыстоўваю прыёмы “Візітныя карткі”, “Кірмаш”, “Вуллі”, “Аўтобусны прыпынак”.

Для вызначэння ўзроўню ўсведамлення зместу вывучанага я прапаную прыём “Няскончаныя сказы” (Сёння ў мяне атрымалася… У мяне ўзніклі пытанні… Я зразумеў, што … Мне гэта спатрэбіцца…). Змест пытанняў будзе залежыць ад тэмы і відаў работы на ўроку.

**2.3. Выніковасць і эфектыўнасць вопыту**

Для дыягностыкі паспяховасці вопыту я абрала для сябе наступныя крытэрыі яго ацэнкі:

* маніторынг пазнавальнай дзейнасці вучняў (Дадатак 6 );
* дынаміка росту сярэдняга бала вучэбнай дзейнасці (Дадатак 7 ).

У працэсе выкарыстання даследчых метадаў на ўроках беларускай мовы ствараюцца ўмовы, якія дазваляюць вучням:

- рэалізаваць уласныя творчыя здольнасці ў вучэбна-даследчай дзейнасці;

- самастойна праводзіць дыягностыку ўнутраных магчымасцей, паслядоўна рухаючыся па вызначаных кроках даследавання;

- самастойна авалодваць новымі відамі дзейнасці;

- пашырыць вобласць індывідуальных ведаў праз самастойную работу;

Маніторынг якасці ведаў па беларускай мове за перыяд з 2014/2015 навучальнага года па 2016/2017 навучальны год паказвае, што стабільна павышаецца працэнт вучняў, якія маюць па выніках года адзнакі высокага і дастатковага ўзроўняў (ад 53,8 да 64,7%) (Дадатак 6).

Сфарміраваныя даследчыя навыкі на ўроках беларускай мовы дапамагаюць навучэнцам у працэсе арганізацыі навукова-даследчай дзейнасці на трэцяй ступені навучання. Свой творчы патэнцыял вучні паспяхова рэалізуюць у час удзелу ў розных конкурсах.

**3. Заключэнне**

Кожны настаўнік, які хоча дасягнуць высокіх паказчыкаў пры выкладанні свайго прадмета, заўсёды знаходзіцца ў творчым пошуку, менавіта творчы падыход з’яўляецца асновай педагагічнага майстэрства. Практыка паказвае, што выкарыстанне элементаў праблемных, пошукавых, даследчых, эўрыстычных метадаў навучання робіць працэс пазнання больш прадуктыўным, дапамагае матываваць вучняў на дасягненне найбольш высокіх вынікаў, служыць сродкам для развіцця іх інтэлектуальнай, камунікатыўнай, духоўна-маральнай, грамадзянскай культуры.

Дадзеная праца прысвечана даследчай дзейнасці на ўроках беларускай мовы як сродку развіцця даследчай кампетэнцыі вучняў. Праблема даследчай дзейнасці на сённяшні час застаецца актуальнай, бо навыкі даследчай дзейнасці спрыяюць актывізацыі ўдзелу дзяцей у творчых конкурсах, у навукова-практычных канферэнцыях.

Лічу, што выкарыстанне даследчых прыёмаў і метадаў навучання дапамагае выхоўваць па-сапраўднаму адукаваных, зацікаўленых людзей, здольных самастойна прымаць рашэнні і супрацоўнічаць.

З практыкі бачу, што дзецям падабаюцца такія ўрокі. Яны адзначаюць, што паступова з'яўляецца ўпэўненасць у сабе, адступае нерашучасць, страх. Вучні разумеюць, што гэта вельмі адказна, бо твая падрыхтоўка непасрэдна ўплывае на ацэнку работы ўсёй групы. Таму ўсе зацікаўлены ў найлепшым выніку.

Мая педагагічная практыка паказала, што вельмі мала дзяцей з нізкай матывацыяй навучання, дзяцей, якія нічога не хочуць ведаць і рабіць, асабліва ў пятых-шостых класах. Практыкуемыя мною формы работы заклікаюць іх дзейнічаць. Аб гэтым сведчаць вынікі нашай працы ў канцы кожнай чвэрці і навучальнага года, а таксама вынікі ўдзелу ў навукова-практычных канферэнцыях і творчых конкурсах (Дадатак 8).

Планую працягваць займацца арганізацыяй даследчай дзейнасці на ўроках мовы ў 8-9 класах і актыўна прыцягваць навучэнцаў да вучэбна-даследчай дзейнасці.

Дадзены педагагічны вопыт можа быць выкарыстаны настаўнікамі-філолагамі, якія пачынаюць займаюцца даследчай дзейнасцю. Кожны настаўнік індывідуальна можа выбраць метады і прыёмы даследчай дзейнасці ў залежнасці ад асаблівасцей развіцця дзяцей.

 Вопытам работы мяркую падзяліцца на пасяджэнні вучэбна-метадычнага аб’яднаня школы і Вілейскага раёна.

**Спіс выкарыстаных крыніц**

1. Адукацыйны стандарт вучэбнага прадмета ― Беларуская мова // Роднае слова. – 2009. – № 8 – С. 101–111.
2. Беларуская мова, 5-11 класы: вучэбная праграма для ўстаноў агульнай сярэдняй адукацыі з беларускай і рускай мовай навучання. – Мінск: НІА, 2017. – 53 с.
3. Валочка, Г.М. Асноўныя характарыстыкі сучаснага ўрока беларускай мовы/ Г.М. Валочка // Беларуская мова і літаратура. – 2012. —№ 12. – С. 12.
4. Гузеев, В. В. Исследовательская работа школьников: суть, типы и

методы / В. В. Гузеев // Школьные технологии. – 2010. – № 5 – С. 49 – 52.

# Запрудский, Н.И. Современные школьные технологии: Пособие для учителей. – Мн., 2004. – С. 288.

1. Организация исследовательской деятельности учащихся по языку и литературе/ под общей ред. Дёминой, Н. П., Камлюк-Ярошенко, Л.В.;ГУО «Мин. обл.ин-т развития образования». – Минск: Мин. обл. ИРО, 2014. –

С. 132.

**Дадатак 1**

**План –канспект урока па беларускай мове ў 6 класе**

**“Назоўнікі агульныя i ўласныя”**

Мэта: паўтарэнне і замацаванне вывучаных у пачатковых класах звестак пра ўласныя і агульныя назоўнікі, удасканаленне навыку правапісу ўласных назоўнікаў.

Задачы:

адукацыйныя: паглыбіць веды вучняў пра ўласныя і агульныя назоўнікі; фарміраваць уменне адрозніваць назоўнікі ўласныя ад агульных, удасканальваць навык правапісу ўласных назоўнікаў;

 развіваючыя: развіваць камунікатыўныя навыкі, даследчую дзейнасць вучняў;

выхаваўчыя: выхоўваць у вучняў пачуццё гонару, любові, павагі да роднага краю, фарміраваць гатоўнасць да сумеснай групавой дзейнасці;

здароўезберагальныя: забяспечыць на ўроку здароўезберагючы адукацыйны працэс.

Мяркуецца, што да канца ўрока вучні

- будуць адрозніваць агульныя i ўласныя назоўнікі, умець пісаць правільна ўласныя назоўнікі;

- складуць навучальнае паведамленне.

Задачы асобаснага развіцця:

- стварыць умовы для моўнага і маўленчага развіцця;

- садзейнічаць маўленчаму і камунікатыўнаму развіццю вучняў з дапамогай групавой формы працы.

Абсталяванне: вучэбны дапаможнік, мультымедыйная прэзентацыя, відэаролік, раздатачны матэрыял.

Тып урока: урок фарміравання і засваення ведаў і ўменняў

ХОД УРОКА

1.Арганізацыя пачатку ўрока

Мэта: стварэнне псіхалагічнай атмасферы, падрыхтоўка неабходнага абсталявання, уключэнне вучняў у фарміраванне мэты і вынікаў урока.

Дзеці, як вы думаеце, якое самае лепшае і самае таннае лякарства ад хвароб, няўдач, дрэннага настрою?

—Усмешка.

 Каб ваша дзейнасць была плённай, усміхніцеся адно аднаму. А цяпер усміхніцеся мне. Спадзяюся, што добры настрой будзе з вамі на працягу ўсяго ўрока.

2. Матывацыя вучэбнай дзейнасці

Мэта: падрыхтоўка да свядомага ўспрымання матэрыялу, стымуляванне пазнавальнай цікавасці.

Прагляд відэароліка пра Беларусь

—А што для вас значыць Радзіма?

 На мінулым уроку мы паўтарылі ўсе, што вы ведаеце пра назоўнік, а сёння разгледзім такія разрады, як агульныя i ўласныя назоўнікі. Мы адправімся з вамі ў падарожжа. Не, не па экзатычных краінах, а па нашым родным і не менш прыгожым горадзе.

3. Актуалізацыя апорных ведаў і іх карэкціроўка

Мэта: аднаўленне ведаў і ўменняў, неабходных для авалодання новым матэрыялам.

— Як называецца наша краіна?

Беларусь

— Як называецца наш горад?

Вілейка

— Як называецца вуліца, на якой знаходзіцца наша школа?

Касманаўтаў

— Скажыце, прадметаў з якой назвай больш: краіна ці Беларусь? Вуліца або Касманаўтаў?

— А навошта Беларусі, Вілейцы далі назву?

Правільна, каб адрозніць іх ад мноства аднародных прадметаў. Робім выснову: краіна, горад, рака, вуліца—назвы аднародных прадметаў. Гэта агульныя назоўнікі. Вельмі даўно людзі сталі называць усе навакольныя прадметы і з'явы словамі, гэта значыць давалі ім назвы. Каб адрозніць адзінкавыя прадметы ад мноства аднародных, ім даюць назвы. Гэта імёны ўласныя.

4. Вывучэнне новага матэрыялу

Мэта: авалоданне вучнямі новымі ведамі.

1) Заданне для ўсіх груп

Чытанне правіла на стар. 38

Складанне кластара

Была вялікая бура. Моцным ветрам знесла шмат важных слоў з гэтага кластара. Я вельмі хачу, каб мы з вамі ўзнавілі словы, якія адсутнічаюць. Я спадзяюся, што правіла нам дапаможа ў гэтым.

Выступленне груп

2) Заданне для 1-ай групы

Знайсці адпаведнасці

 Вілейка магазін

 «Вілейскія жартачкі» паэт

 «Сатурн» фестываль гумару

 «Шлях Перамогі» горад

 «Вішня» газета

 Уладзімір Цанунін басейн

Заданне для 2-ой групы

Чытанне правіла на стар. 39

— Як змяняюцца словы ў левым слупку?

— Да якой групы адносяцца?

— Прачытайце словы з правага слупка. Змяніце іх па ліках. Да якой групы адносяцца?

— Які вывад можна зрабіць?

— З якой літары пішуцца ўласныя словы?

Заданне для 3-яй групы

Праца з тэкстам

Спачатку на месцы сучаснай Вілейкі існавалі два гарадзішчы. Абодва – на беразе Вяллі, што ў перакладзе са славянскай мовы азначае “вялікая”. Пра тое, як утварылася рака, існуе вядомая легенда пра працавітага хлопца Сцяпана ды прыгажуню Вільяну. Сцяпан быў краўцом і працаваў дзень і ноч. Нават у Вялікдзень не выпускаў з рук ніту з іголкаю. Працаваць у такое свята – вялікі грэх. Вось і ператварыўся Сцяпан у камень. Калі пра гэта даведалася Вільяна, пачала плакаць. Яе слёзы сталі спачатку крынічкай, а потым – паўнаводнай ракой, якую так і назвалі – Вялля.

Куранецкая зямля як асобная воласць уваходзіла ў Полацкае княства. А ў сярэдзіне XV стагоддзя двор Куранец стаў цэнтрам воласці. У сярэдзіне XVI стагоддзя Куранец быў у часовым карыстанні магнатаў Радзівілаў. Потым перайшоў да Сапегаў. Менавіта пры Сапегах Куранецкая дзяржава атрымала новую назву – Вялейка.

Напрыканцы XVII ст. Вялейка і ўсё Вялейскае староства належала магнатам Пацам. Мясцовыя жыхары даўно займаліся гандлем. Хадзілі ў заробкі на барках да прускага горада Каралеўца, везлі збожжа, лён, льняны і канапляны алей, а адтуль прывозілі віно, каву і цукар і прадавалі гандлярам з Менска, Вільні, Варшавы.

Выпішыце з тэксту па 4 уласныя і агульныя назоўнікі

Фізкультхвілінка

Ці пазналі вы гэты куток Вілейскай зямлі?

 А вам хацелася б цяпер там апынуцца? Ну, тады адпраўляемся (дзеці ўстаюць і ідуць на месцы). А вось і рэчка віднеецца (падымаюцца на дыбачкі). Выходзім на палянку. Ісці ўсё цяжэй (ідуць павольней). Столькі снегу намяло! Спыняемся. Адпачываем. Вакол высокія гурбы (паказваюць, якія высокія гурбы). Справа растуць маладыя дрэвы (паварочваюцца направа). На іх галінках велізарныя снегавыя шапкі. Працягніце руку, страсіце снег (працягваюць руку, падтрасаюць). Працягніце іншую руку, зноў страсіце снег (працягваюць руку, падтрасаюць). Злева растуць дрэвы старэй. Іх велізарныя галінкі пад цяжарам снегу апусціліся да зямлі. (прысядаюць). На верхавінах сядзяць птушкі. Паспрабуем іх дастаць (пацягваецца). Холадна! Пара вяртацца дадому.

3) Ліст з Прастаквашына

Дарагія хлопчыкі і дзяўчынкі! Піша вам паштальён Печкін. Я на пенсіі, ды нешта сумна стала. Займаюся самаадукацыяй. Дапамажыце, калі ласка, вырашыць цяжкую задачу. Чаму пішуцца па-рознаму адны і тыя ж словы? Загадзя ўдзячны вам і жадаю добрых адзнак. Паштальён Печкін.

Пары слоў

Надзея—надзея

Шарык—шарык

Радзіма—радзіма

Танк – танк

Колас – колас

—Як вы думаеце, чаму? (абмеркаванне ў групах)

Давайце складзём з кожным словам пары сказ.

1-я група - Надзея—надзея

2-я група - Шарык—шарык

3-я група - Радзіма—радзіма

Некаторыя ўласныя назоўнікі перайшлі ў агульныя і наадварот.

Ужываючы ў сваёй мове словы, мы часам нават не здагадваемся, што гэтыя словы—своеасаблівыя помнікі людзям. Напрыклад, торт абавязаны назвай імператару Напалеону Банапарту, які любіў гэты від кандытарскіх вырабаў.

4) Карэктары (знайдзіце і выпраўце памылкі)

 Наша малая Радзіма—адзін з найпрыгажэйшых куткоў мінскай вобласці, знакаміты лясны, грыбны і азёрны Край. Па тэрыторыі раёна працякаюць Рэкі вілія, сэрвач, Халапоўка. Ёсць азёры: Баннае, Салдацкае, а таксама буйное вадасховішча.

У гады Вялікай айчыннай вайны—гэта суровы партызанскі Край, які не схіліў галавы перад акупантамі.

Узаемаправерка груп

5) Пазнай аб'ект па малюнку і запішы яго.

Помнік Маці, магазін «Вілія», мінеральная вада «Любанія», возера Салдацкае, завод “Зеніт”.

Узаемаправерка груп

5. Першасная праверка засваення ведаў

Мэта: кантроль і самаправерка вучняў.

Тэст

1. Назоўнікі ўласныя называюць:

а) неадзінкавыя прадметы

б) прадметы адзінкавыя, непаўторныя

2. Назоўнікі агульныя пішуцца:

а) з вялікай літары

б) з малой літары

3. У якім радку ўсе словы напісаны правільна:

а) дом, мама, міша

б) каваль, камар, Камароў

4. У якім радку дапушчана памылка:

а) каваль, кузьма, кузаў

б) Кузняцоў, Пятроў, Мядзведзеў

5. Якія з наступных назоўнікаў з'яўляюцца ўласнымі?

а) Іван Іванавіч

б) сонца

в) «Савецкая Беларусь»

г) азбука

Самаправерка па ключы

6. Вуснае паведамленне “Назоўнікі агульныя і ўласныя”

7. Падвядзенне вынікаў, рэфлексія «Разбяры слова па літарах»

Мэта: устанаўленне адпаведнасці паміж пастаўленымі задачамі ўрока і яго вынікамі, аналіз вучэбнай дзейнасці.

- Ці ўсё было зразумелым?

- Як ваша група працавала сёння?

- Ацані сваю працу на ўроку.

Радзіма—гэта, у першую чаргу, кожны з вас.

Вельмі важна, каб кожны з нас памятаў не толькі пра сябе, але і пра сваіх бацькоў, сваіх дзядоў і прадзедаў. Не здарма слова імя па бацьку звязана з Айчынай. Кожны паважаючы сябе беларус павінен ведаць сваіх вядомых землякоў, славутасці сваёй малой радзімы.

“Разбяры слова па літарах”(кожны вучань падбірае да кожнай літары свайго імя якасць, уласціввую яго характару, асобе).

7. Інфармацыя аб дамашнім заданні

Мэта: паведамленне, аб'ём, змест хатняга задання, інструктаж па яго выкананні.

Падрыхтаваць вучэбнае паведамленне або напісаць міні-сачыненне «Мой родны край», выкарыстоўваючы ўласныя назоўнікі.

**Дадатак 2**

**Прытча пра ляноту**

Багаты чалавек збіраўся ў далёкае падарожжа. Каб аддзячыць людзям, якія служылі яму старанна і плённа, ён кожнаму выдаў пэўную колькасць грошай. Аднаму даў пяць срэбраных рублёў, другому – тры, трэцяму – адзін.

Праз некаторы час ён  вярнуўся  з падарожжа і пацікавіўся, як жа яны патрацілі свае грошы. “Дзякуючы пяці рублям я зарабіў яшчэ столькі”, -адказаў першы. Другі сціпла паказаў двойчы заробленыя грошы. А трэці моўчкі сціскаў усё той жа рубель: “Я думаў, што гэтыя грошы трэба будзе вярнуць табе назад,гаспадар, таму я нічога не зрабіў з імі.”

Багацей раззлаваўся і вымавіў: “Я даў табе шанс стаць багатым, але ты яго не скарыстаў. Калі я пакіну табе гэты рубель, ён будзе без патрэбы ляжаць у цябе, а ты так і будзеш без грошай. Таму я забяру яго ў цябе. – А потым дадаў: - Кожнаму, хто сумленна працуе, заўсёды прыбавіцца і далучыцца. А ў гультая і таго не стане”.

**Прытча пра Маці**

Напярэдадні свайго нараджэння дзіця звярнулася да Бога: “Я не ведаю, што я павінна рабіць у гэтым свеце”. Бог адказаў: “Я падару табе Анёла, які заўсёды будзе з табой”. – “Але я не разумею яго мову”. – “Анёл будзе вучыць цябе сваёй мове. Ён будзе ахоўваць цябе ад усіх бед”. – “Як і калі я павінен вярнуцца да цябе?” – “Твой Анёл скажа табе ўсё”. – “А як завуць майго Анёла?” – “Не мае значэння, як яго завуць… ты будзеш называць яго МАМА”.

Чаму менавіта сёння я пачала гутарку пра маму? (14 красавіка Дзень маці)

# Прытча пра дзве сахі

 У аднаго селяніна былі дзве сахі. Абедзве яны былі аднолькавыя. Але адну саху селянін браў з сабою ў поле, а другая заставалася стаяць у куточку. Саха, якая выкарыстоўвалася ў працы, была прыгожай, бліскучай. Другая ж пачынала іржавець. Аднаго разу сяброўкі сустрэліся. – Скажы, чаму ты такая прыгожая? – спытала першая. А я ўвесь час прастаяла ў куточку, і паглядзі, што са мной сталася. – Гэта безрабоцце цябе згубіла, – адказала ёй сяброўка.

 Вучні, аналізуючы прытчу, прыходзяць да высновы, што праца робіць чалавека прыгажэйшым. Дзякуючы працы, чалавек узбагачаецца і духоўна і матэрыяльна.

**Прытча пра іголку**

Аднойчы мудрага чалавека спыталі, у чым сакрэт яго мудрасці, у чым ён бачыць асноўнае адрозненне паміж уласным розумам і розумам іншых людзей. Ён задумаўся, а затым адказаў: “Калі людзі шукаюць іголку ў стозе сена, то большасць спыняецца, як толькі знойдзе яе. А я працягваю пошукі, знаходзячы другую, трэцюю і, магчыма, калі мне вельмі пашанцуе, нават чацвёртую і пятую іголку”. Не спыняцца на дасягнутым.

# Прытча пра мудрасць

Галодны і абарваны чалавек падышоў да рыбака і папрасіў яго накарміць. Рыбак паглядзеў на яго і сказаў: “Вось там ляжыць невад, вазьмі яго і аднясі да мора.” Чалавек агледзеў, уздыхнуў, знайшоў невад і, нічога не разумеючы, пайшоў да мора. Рыбак паўшоў за ім. Яны селі ў лодку і выйшлі ў мора.Чалавек веславаў спачатку няўмела, а затым лепш і лепш і, нарэшце , сам прывёў лодку да таго месца , дзе яму прапанавалі спыніцца. Затым яны закінулі невад і злавілі рыбу. На беразе рыбак папрасіў чалавека набраць сухіх галінак і яны разам распалілі вогнішча. Калі рыба была гатовая, яны наеліся, адагрэліся, адпачылі. І тады чалавек спытаў рыбака: “Чаму ты мне не даў хлеба, які быў у цябе ў хаціне, а прымусіў зрабіць усе гэта?”

 Рыбак крыху памаўчаў, а потым адказаў: “Калі б я табе адразу даў хлеб, я б накарміў цябе адзін раз, а так я навучыў цябе быць сытым усё жыццё”.

Вось і мы будзем дабываць веды самі.

# Прыклады эпіграфаў

* **«**Не святыя гаршкі лепяць». Можна зрабіць усялякую справу, калі за яе ўзяцца з жаданнем.
* Толькі тады веды робяцца нашым сталым набыткам, калі мы прыходзім да іх, здабываем іх самі.

 **Дадатак 3**

# Прыклады рэфлексіі

 Вязуць тры чалавекі цяжкае каменне.

* Што вы робіце? – пытаюцца ў іх.
* Валаку гэтыя праклятыя камяні, - злосна адказаў першы.
* Зарабляю сабе на хлеб, - стомлена прамовіў другі.
* А я хачу пабудаваць храм, - адказаў трэці, і твар яго прасвятлеў.

Пачуцці якога з гэтых трох чалавек адпавядаюць вашаму стану пасля сённяшнягя ўрока? Чым для вас быў урок? Працай, якая пакінула толькі стому? Вы працавалі толькі дзеля адзнакі і пахвалы? А можа, вы будавалі храм? Зрабіце кожны свой выбар. (Вучні змяшчаюць фішкі на малюнку з грудамі камянёў, грашыма і храмам).

* Вы рыхтуецеся да вялікага падарожжа ў самастойнае жыццё. Што вы з сённяшняга ўрока выкінеце на сметнік? Што прапусціце праз мясарубку? А што возьмеце з сабою? Аргументуйце сваю думку.
* Прыём “Незакончаны сказ”: я набыў..., я даведаўся…, мяне здзівіла…., у мяне атрымалася…., я здолеў…….
* Прыём “Лесвіца поспеху”: ведаю, разумею, умею.
* Прыём “Аргументацыі”: на ўроку я працавала……, таму што..; сваёй работай на ўроку я …; урок мне спадабаўся….
* Прыём “Дрэва ведаў”

**Дадатак 4**

Ўсяго гаротней на зямлі –

 Не атрымаць, чаго жадаеш…

 Але яшчэ найгорш, калі

 Чаго не хочаш, атрымаеш…

 Таццяна Дзям’янава

 Няхай заўжды збываюцца вашы жаданні

* Жыві, шукай, усё рабі як след,

 Каб на Радзіме твой свяціўся след.

 Сяргей Грахоўскі

* Не бойцеся быць першапраходцамі ў любой справе. Не адступайце перад цяжкасцямі. Смела імкніцеся і стварайце, будзьце прыкладам заўсёды і ва ўсім.
* Тое, што я хацела вам даць на ўроку, падобна да цудоўнай яблыні, якая таемна шапаціць лісцем у спякоту. Тое, што я пры гэтым ведаю, усяго толькі галінка ад яблыні. Тое, што я паспела вам сказаць, усяго толькі яблык ад гэтай галінкі. Тое, што засталося ў вас, усяго толькі зярняткі. Але і з гэтых зярнятак вырасце цудоўная яблыня, якая будзе шапацець лісцем у спякоту.
* Рабіце нечакана, рабіце як не бывае – і тады поспех вас чакае.

**Дадатак 5**

**Стварэнне праблемнай сітуацыі і выхад на тэму ўрока (фрамент урока) “Правапіс не(ня) з прыметнікамі” (6 клас)**

-Каб трапіць на карабель, на якім мы адправімся ў падарожжа, патрэбна прайсці мытны агляд. Паглядзіце на заданне мытні і сфармулюйце яго.

|  |  |
| --- | --- |
| **Заданне мытні:**(Ня)ўмека(Не)раст(Не)сціханы(Ня)праўда(Ня) лёгкая задача(Не) прыгажосць, а характар(Не)вясёлая, а журботная(Ні) думак, (ні) спраў |   |

Вучням прапаноўваецца адкрыць дужкі ў правапісе назоўнікаў з не (ня).   Выконваецца заданне і звяраецца рашэнне з ключом на дошцы, каменціруецца напісанне слоў.

-Чаму вы не адкрывалі дужкі ў прыметніках?

Вучні адказваюць, што правапіс не (ня) з прыметнікамі не вывучалі. **Ствараецца праблемная сітуацыя.**

-Чаму навучыць нас сённяшні ўрок? Назавіце тэму ўрока?

Вучні называюць тэму ўрока “Правапіс не (ня) з прыметнкамі” і запісваюць яе ў рабочы сшытак. Фармулююць мэту ўрока, карыстаючыся апорай “хачу ведаць”, “хачу навучыцца”.

**Стварэнне праблемнай сітуацыі і выхад на тэму ўрока (фрамент урока)**

**“Лічэбнік як часціна мовы” (6 клас)**

Настаўнік: Здараецца часам такое, што аднаго чалавека зблыталі з іншым? Чаму такое адбываецца?

* Некаторыя людзі вельмі падобныя вонкава: аднолькавы рост і колер валасоў. Часам голас падобны. Вопратка аднолькавая. Хада аднолькавая.
* Што неабходна ведаць, каб блытаніны не адбылося? (Добра ведаць чалавека знешне, яго звычкі, асаблівасці, манеры паводзін, г. зн. нейкія якасці яго асобы.)
* Усе людзі розныя, але бываюць падобныя адзін на аднаго, таму часам іх блытаюць.
* А ў мове можа адбыцца такая блытаніна? З-за чаго? (Словы таксама розныя, але бываюць падобныя адно да аднаго. Можна няправільна вызначыць значэнне слова, калі гэта шматзначнае слова, няправільна зразумець фразу, калі не задаць пытанне.)

III. Увядзенне ў тэму ўрока

Настаўнік: Паглядзіце на словы, запісаныя на дошцы. Чым падобныя і чым непадобныя яны?

*Васямнаццаць, пяцёрка, адзінаццаць, пяць, адназначны, падвоіць, восем, два, двойка, раздвоіць.*

 Вучні: Ёсць словы з аднолькавымі каранямі, ёсць словы з лікавым значэннем - гэтым падобныя. Але іх нельга аднесці да якой-небудзь адной часціны мовы - яны розныя.

Настаўнік: У гэтых слоў рознае лексічнае значэнне, яно надае кожнаму слову яго непаўторнасць у мове. Вызначце граматычнае значэнне запісаных слоў. Дакажыце, што гэтыя словы маюць розныя граматычныя значэнні.

IV. Даследаванне вучняў

Перад кожным вучнем ляжаць лісточкі з табліцай. Далейшая праца будзе афармляцца ў гэтых лісточках-табліцах. Табліца запаўняецца паэтапна (кожная калонка асобна). Кожны вучань запаўняе сваю табліцу, але магчыма абмеркаванне ў пары.

|  |  |  |  |  |  |
| --- | --- | --- | --- | --- | --- |
| Пытанне | Адказ (запісаць лічбамі) | Лічбы запісаць словамі | На якое пытанне адказвае | Што абазначае | Утварыць назоўнік ( дзе магчыма) |
| Колькі табе гадоў? | 12 | Двана­ццаць | Колькі? | Колькасць гадоў |  |
| Колькі дзён у снежні? | 31 | Трыццаць адзін | Колькі? | Колькасць дзён |  |
| Колькі вучняў у тваім класе? | 24 | Дваццаць чатыры | Колькі? | Колькасць вучняў |  |
| Колькі дзён у годзе? | 365 | Трыста шэсцьдзя­сят пяць | Колькі? | Колькасць дзён |  |
| Колькі сан­тыметраў у адным метры? | 100 | Сто | Колькі? | Колькасць сантыметраў | Сотня, со­тка |
| Колькі пальцаў на адной руцэ? | 5 | Пяць | Колькі? | Колькасць пальцаў | Пяцёрка, пяцярня |
| Колькі мар­фем у слове «водны»? | 3 | Тры | Колькі? | Колькасць мар­фем | Тройка |
| Колькі персанажаў у казцы “Церамок”? | 6 | Шэсць | Колькі? | Колькасць персанажаў | Шасцёрка |
| Колькі вуч­нёўскіх парт у класе? | 15 | Пятнац­цаць | Колькі? | Колькасць парт |  |
| Колькі пытанняў табе было зададзена? | 10 | Дзесяць | Колькі? | Колькасць пытанняў | Дзясятка, дзясятак |

V. Практычная работа

***Заданне***

1. Параўнай лексічнае значэнне слоў з калонак 3 і 6. Ці можна гэтыя словы аднесці да групы слоў, якія маюць агульнае лексічнае значэнне?

2. Параўнай агульнае граматычнае значэнне гэтых слоў. Дакажы, што словы з 3 калонкі адрозніваюцца ад слоў з 6 калонкі па сваіх граматычных уласцівасцях.

3. Якое б імя ты даў словам з 3 калонкі, вызначыўшы іх у самастойную часціну мовы?

**Дадатак 6**

**Даследаванне пазнавальнай дзейнасці вучняў 5-7 класаў**

Анкета для вучняў

*Інструкцыя:* "Уважліва прачытайце выказванне і пастаўце " + " ці " - " у адпаведным слупку індывідуальнага бланка адказаў".

|  |  |  |  |
| --- | --- | --- | --- |
| № п/п | Пытанні | " + " |  " - " |
| 1. | Мне цікава беларуская мова |  |  |
| 2. | Мне падабаецца, як настаўнік выкладаегэты вучэбны прадмет. |  |  |
| 3. | Гэты вучэбны прадмет прымушае мяне думаць. |  |  |
| 4. | Я магу ў жыцці прымяніць веды па гэтым прадмеце. |  |  |
| 5. | Я атрымліваю задавальненне пры вывучэннігэтага прадмета. |  |  |
| 6. | Вывучэнне гэтага вучэбнага прадмета дазваляемне атрымліваць неабходныя веды. |  |  |
| 7. | Я прымаю ўдзел у алімпіядах, навукова- практычных канферэнцыях, конкурсах і іншых мерапрыемствах па гэтым прадмеце. |  |  |
| 8. | Веды па гэтым прадмеце спатрэбяцца для маёй будучай прафесіі. |  |  |
| 9. | На ўроках па гэтым прадмеце я часта адказваю, выступаю з паведамленнямі, працую ў групе. |  |  |
| 10. | Для мяне на ўроках па гэтым прадмеце важней разважаць, разумець, разбірацца ў матэрыяле, чым атрымліваць адзнакі. |  |  |
|  |  Вынік: |  |  |

**Дадатак 7**

**Дынаміка росту сярэдняга бала і якасці ведаў**

**у вучняў 5-7-х класаў**

**Беларуская мова**

**Сярэдні бал**

**Якасць ведаў**

**Дадатак 8**

# Удзел у навукова-практычных канферэнцыях і творчых конкурсах

|  |  |  |
| --- | --- | --- |
| 2015 г.  | Грыневіч Яўгенія “Аказіяналізмы ў творчасці С. Грахоўскага” (раённая навукова-практычная канферэнцыя) |  |
| 2015 г.  | Грыневіч Яўгенія. Раённы конкурс творчых работ “ Не пра вайну пішу – пра чалавека”  | ДыпломІІ ступені |
| 2015 г.  | Ляшковіч Кірыл. Раённы конкурс творчых работ “ Не пра вайну пішу – пра чалавека” | Дыплом ІІ ступені |
| 2016 г.  | Доўгая Святлана. Абласная навукова-практычная канферэнцыя. “Функцыі парцэляцыі ў апавяданні Н.Рыбік “Калядны вечар” |  Дыплом  |
| 2017 г.  | Трусевіч Анастасія. Раённая навукова-практычная канферэнцыя, шостая гімназічная канферэнцыя “Шлях да вытокаў”. “Цікавае дзесьці побач” (праект краязнаўчага маршруту) | ДыпломIІІ ступені |
| 2017 г.  | Смолік Яўгеній. Раённы конкурс экалагічых праектаў “Другое жыццё бытавых адходаў” | ДыпломIІІ ступені |
| 2018 г.  | Рогач Віталій. Конкурс даследчых работ “Зямля – наш агульны дом”. “Сцежкамі Паўліны Мядзёлкі”  | Дыплом  |
| 2016 г.   | Грыневіч Яўгенія . Раённы конкурс вершаў пра маці. Верш “Дзякуй”  | ІІ месца  |
| 2017 г.  | Ляшковіч Кірыл. Раённы конкурс “Навука +” у намінацыі “Фізікі-лірыкі” верш “Адкрыцці”  | Дыплом ІІ ступені |
| 2017 г.  | Крывашэй Ягор “Маё прозвішча лепшае ў свеце” | Дыплом |
| 2018 г.  | Беляўцоў Арцём. Раённы конкурс “Выратавальнікі вачыма дзяцей”. Казка “Небяспечная цацка”  | Дыплом ІІ ступені |